钦定古今图书集成/明伦汇编/官常典/第194卷 > 王昙首
## 钦定古今图书集成/明伦汇编/官常典/第194卷 > 王昙首

按《宋书》本传，“昙首，琅邪临沂人，太保弘少弟也。幼有
业尚，除著作郎，不就。兄弟分财，昙首唯取图书而已。
辟琅邪王大司马属，从府公修复洛阳园陵，与从弟
球俱诣高祖，时谢晦在坐。高祖曰：‘此君并膏粱盛德，
乃能屈志戎旅’。昙首答曰：‘既从神武之师，自使懦夫
有立志’。晦曰：‘仁者果有勇’。高祖悦。行至彭城，高祖大”
会戏马台，豫坐者皆赋诗，昙首文先成，高祖览读，因
问弘曰：“卿弟何如卿？”弘答曰：“若但如臣，门户何寄？”高
祖大笑。昙首有识局智度，喜愠不见于色，闺门之内，
雍雍如也。手不执金玉，妇女不得为饰玩，自非禄赐
所及，一毫不受于人。太祖为冠军、徐州刺史，留镇彭
城，以昙首为府功曹。太祖镇江陵，自功曹为长史，随
府转镇西长史。高祖甚知之，谓太祖曰：“王昙首沈毅
有器度，宰相才也。汝每事咨之。”景平中，有龙见西方
半天腾上，荫五彩云，京都远近聚观。太史奏曰：“西方
有天子气。”太祖入奉大统，上及议者皆疑不敢下。昙
首与到彦之、从兄华固劝，上犹未许。昙首又固陈，并
言天人符应，上乃下率府州文武，严兵自卫，台所遣
百官，众力不得近部伍。中兵参军朱容子抱刀在平
乘户外，不解带者数旬。既下，在道有黄龙出负上所
乘舟，左右皆失色。上谓昙首曰：“此乃夏禹所以受天
命，我何堪之。”及即位，又谓昙首曰：“非宋昌独见，无以
致此。”以昙首为侍中，寻领右卫将军，领骁骑将军，以
朱容子为右军将军，诛徐羡之等，平谢晦，昙首及华
之力也。元嘉四年，车驾出北堂，尝使三更竟开广莫
门。《南台》云：“应须白虎幡、银字棨。”不肯开门。尚书左丞
羊元保奏免御史中丞傅隆以下，昙首继启曰：“既无
墨敕，又阙幡棨，虽称上旨，不异单刺。元嘉二年，虽有
再开门例，此乃前事之违，今之守旧，未为非礼。但既
据旧，使应有疑，却本末曾无此状，犹疑厥咎。其不请
白虎幡、银字棨，致门不时开，由尚书相承之失，亦合
纠正。”上特无所问，更立科条。迁太子詹事，侍中如故。
晦平后，上欲封昙首等，会䜩集，举酒劝之，因拊御床
曰：“此坐非卿兄弟，无复今日。”时封诏已成，出以示昙
首。昙首曰：“近日之事，舋难将成，赖陛下英明速断，故
罪人斯戮。臣等虽得仰凭天光，效其毫露，岂可因国
之灾，以为身幸！陛下虽欲私臣，当如直史何？”上不能
夺，故封事遂寝。时兄弘录尚书事，又为扬州刺史，昙
首为上所亲委，任兼两宫。彭城王义康与弘并录，意
常怏怏；又欲得扬州，形于辞旨，以昙首居中，分其权
任，愈不悦。昙首固乞吴郡。太祖曰：“岂有欲建大厦而
遗其栋梁者哉？贤兄比屡称疾，固辞州任，将来若相
申许者，此处非卿而谁，亦何吴郡之有。”时弘久疾，屡
逊位，不许。义康谓宾客曰：“王公久疾不起，神州讵合
卧治。”昙首劝弘减府兵之半，以配义康，义康乃悦。七
年卒，太祖为之恸。中书舍人周起侍侧，曰：“王家欲衰，
贤者先殒。”上曰：“直是我家衰耳。”追赠左光禄大夫，加
散骑常侍，詹事如故。九年，以预诛羡之等谋，追封豫
宁县侯，邑千户，谥曰文侯。世祖即位，配飨太祖庙庭。
子僧绰嗣，别有传。少子僧虔，昇明末，为尚书令。